“กลุ่มไฟแนนซ์” บวกคึก! เล็งดอกเบี้ยชะลอตัว หลังบอนด์ยีลด์ลง-ศก.ไทยฟื้น ดันยอดสินเชื่อ
หุ้นกลุ่มไฟแนนซ์บวกถ้วนหน้า รับบอนด์ยีลด์สหรัฐลดลง หวังชะลอการปรับขึ้นดอกเบี้ย ฟากการบริโภคภายในประเทศฟื้น หนุนเศรษฐกิจไทยฟื้นตัว ดันกำลังซื้อเพิ่มหนุนยอดสินเชื่อ
หุ้นกลุ่มไฟแนนซ์บวกถ้วนหน้า รับบอนด์ยีลด์สหรัฐลดลง หวั่งชะลอการปรับขึ้นดอกเบี้ย ฟากการบริโภคภายในประเทศฟื้น หนุนเศรษฐกิจไทยฟื้นตัว ดันกำลังซื้อเพิ่มหนุนยอดสินเชื่อ
9 ม.ค. 2566

ผู้สื่อข่าวรายงานว่า หุ้นกลุ่มไฟแนนซ์ปรับตัวขึ้นถ้วนหน้า เชื่อว่ารับบอนด์ยีลด์สหรัฐลดลงต่อเนื่อง พร้อมกับการบริโภคภายในประเทศฟื้นช่วยหนุนเศรษฐกิจไทยฟื้นตัวการจับจ่ายใช้สอยก็ปรับตัวดีขึ้น ผลดังกล่าวจะเป็นประโยชน์ต่อหุ้นกลุ่มไฟแนนซ์นั้นเอง
สำหรับราคาหุ้นกลุ่มไฟแนนซ์ปรับตัวขึ้น ณ เวลา 11:43 น. นำโดย บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ราคาหุ้นปรับตัวขึ้นอยู่ที่ระดับ 51.75 บาท บวก 3.75 บาท หรือ 7.81% สูงสุดที่ระดับ 52.75 บาท ต่ำสุดที่ระดับ 48.75 บาท ด้วยมูลค่าการซื้อขาย 1,241.07 ล้านบาท
บริษัท เมืองไทย แคปปิตอล จำกัด (มหาชน) หรือ MTC ราคาหุ้นปรับตัวขึ้นอยู่ที่ระดับ 40.00 บาท บวก 3.00 บาท หรือ 8.11% สูงสุดที่ระดับ 40.75 บาท ต่ำสุดที่ระดับ 37.50 บาท ด้วยมูลค่าการซื้อขาย 1,212.32 ล้านบาท
บริษัท เงินติดล้อ จำกัด (มหาชน) หรือ TIDLOR ราคาหุ้นปรับตัวขึ้นอยู่ที่ระดับ 31.00 บาท บวก 2.25 บาท หรือ 7.83% สูงสุดที่ระดับ 31.25 บาท ต่ำสุดที่ระดับ 28.75 บาท ด้วยมูลค่าการซื้อขาย 798.20 ล้านบาท
บริษัท ศักดิ์สยามลิสซิ่ง จำกัด (มหาชน) หรือ SAK ราคาหุ้นปรับตัวขึ้นอยู่ที่ระดับ 6.40 บาท บวก 0.25 บาท หรือ 4.07% สูงสุดที่ระดับ 6.40 บาท ต่ำสุดที่ระดับ 6.15 บาท ด้วยมูลค่าการซื้อขาย 69.11 ล้านบาท
บริษัท เฮงลิสซิ่ง แอนด์ แคปปิตอล จำกัด (มหาชน) หรือ HENG ราคาหุ้นปรับตัวขึ้นอยู่ที่ระดับ 3.24 บาท บวก 0.08 บาท หรือ 2.53% สูงสุดที่ระดับ 3.24 บาท ต่ำสุดที่ระดับ 3.14 บาท ด้วยมูลค่าการซื้อขาย 72.06 ล้านบาท
นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ราคาหุ้นกลุ่มไฟแนนซ์ปรับตัวขึ้นกันถ้วนหน้า คาดมาจากอัตราผลตอบแทนพันธบัตรรัฐบาล หรือบอนด์ยีลด์ ของสหรัฐ อายุ 10 ปี ปรับตัวลงต่อเนื่อง โดยล่าสุดอยู่ที่ 3.56% จากสัปดาห์ก่อนที่อยู่ที่ 3.8-3.9% เนื่องด้วยตัวเลขแรงงานสหรัฐที่ออกมา ได้บ่งชี้ว่าเงินเฟ้อได้ผ่านจุดสูงสุดไปแล้ว ขณะเดียวกันรายได้ภาคครัวเรือนเริ่มปรับตัวดีขึ้น ส่งผลดีต่อเศรษฐกิจไทยฟื้นตัว ทำให้หุ้นกลุ่มดังกล่าวปรับตัวขึ้นสดใส
อย่างไรก็ตามหากบอนด์ยีลด์ของสหรัฐอายุ 10 ปี ปรับตัวลง เท่ากับว่าเงินเฟ้อได้ผ่านจุดสูงสุดไปแล้ว ซึ่งจะส่งผลให้โอกาสที่เฟดจะชะลอขึ้นดอกเบี้ยช่วงถัดไป และมีโอกาสให้ธนาคารกลางต่างๆมีโอกาสชะลอการปรับขึ้นดอกเบี้ยไปด้วยรวมถึงประเทศไทย ดังนั้นจะเป็นประโยชน์ต่อกลุ่มไฟแนนซ์
นอกจากนี้ส่วนของภาคครัวเรือนในประเทศไทยเริ่มปรับตัวดีขึ้น บ่งชี้ว่าเศรษฐกิจไทยฟื้นตัวต่อเนื่อง ส่งผลให้ประชาชนกลับมามีกำลังซื้อมากขึ้นส่งผลบวกต่อกลุ่มไฟแนนว์เช่นกัน